Raġel ingħata sentenza sospiża wara li ammetta li daħal fi skola u minn hemm wettaq serqa. Joseph Buttigieg mill-Marsa ġie mixli b’serq minn skola tas-żfin fil-Marsa stess, liema reat allegatament wettaq fil-21 ta’ Ġunju li għadda. Buttigieg ta’ 45 sena, minħabba serq aggravat ġie mixli wkoll b’danni  kriminali u li sar reċidiv.  L-Avukat Yanika Bugeja, li deheret għall-akkużat bħala avukat tal-għajnuna legali, talbet biex tkellem lill-Maġistrat, fejn il-każ kien mitkellem fil-widnejn u b’mod sigriet. Aktar tard il-Marsi ammetta l-akkużi kollha miġjubin kontrih, fejn hu qal lill-Avukat li kien ċert fuq l-ammissjoni li kien qed jagħti, u dan reġa’ għamlu meta l-Qorti qaltlu biex jaħsibha sew. Il-Maġistrat Doreen Clarke ikkundannatu 18-il xahar ħabs, sospiżi għl tliet snin. Il-Qorti spjegat lill-ħati l-implikazzjonijiet ta’ sentenza sospiża, u qaltlu li jekk jeħel fuq xi ħaż ieħor fit-tliet snin li ġejjin, huwa jkollu jservi 18-il xahar addizzjonali fuq dan il-każ ukoll. Il-Qorti qaltlu “jekk hemm xi problemi, solvihom, toħloqx aktar problem. Hemm l-għajnuna għalik jekk tfittxa”, qalet il-Maġistrat Clarke lil Buttigieg.